**Informatīvais ziņojums**

**“Par Eiropas Savienības 2020. gada 27. novembra neformālajā pētniecības ministru videokonferencē izskatāmajiem jautājumiem”**

2020. gada 27. novembrī notiks Eiropas Savienības par pētniecību atbildīgo ministru neformālā sanāksmē (videokonference).

**Politikas debates**

**Eiropas Komisijas Eiropas Pētniecības telpai piedāvātie pētniecības un attīstības ieguldījumu mērķi**

Pētniecības ministru 2020. gada 27. novembra neformālajā sanāksmē (videokonferencē) paredzētas debates par **Eiropas Komisijas** (turpmāk - Komisija)piedāvātajiem pētniecības un attīstības ieguldījumu mērķiem **Eiropas Pētniecības telpā** (turpmāk - ERA). Šos mērķus Komisija ir piedāvājusi savā paziņojumā “Jaunā ERA pētniecībai un inovācijai”[[1]](#footnote-2), kas ir turpinājums Padomes secinājumiem par ERA nākotni.

Plānotie ERA ieguldījumu mērķi noteikti Padomes secinājumu 10. punktā, kurā dalībvalstīm izteikts aicinājums prioritizēt tās veiktos ieguldījumus jaunajai ERA un atkārtoti apņemties kopējam ES mērķim nodrošināt 3% no iekšzemes kopprodukta (turpmāk – IKP) pētniecībā un attīstībā.

Padome aicina dalībvalstis noteikt nacionāla līmeņa mērķa rādītājus, tajā skaitā paredzot būtisku daļu tieši publiskā sektora ieguldījumiem pētniecībā un attīstībā. ERA plāno sasniegt 1,25% no IKP pētniecības un attīstības ieguldījumu tieši publiskajā sektorā līdz 2030. gadam koordinētā veidā no dalībvalstu puses. Papildus, dalībvalstis tiek aicinātas noteikt, ka līdz 2030. gadam 5% no dalībvalsts ieguldījumiem pētniecībā un attīstībā tiek veikti tieši caur Eiropas partnerībām un citām kopīgajām pētniecības programmām.

ERA ieguldījumu mērķi arī paredz nodrošināt 50% pētniecības un attīstības ieguldījumu pieaugumu tajās valstīs, kuras šobrīd ir zem ES vidējā pētniecības un attīstības ieguldījumu līmeņa. Vidēji dalībvalstīs pētniecībā tiek ieguldīti 2,18% no IKP (2018. gada *Eurostat* dati[[2]](#footnote-3)). Salīdzinājumam, Latvijā ieguldījumi pētniecībā un attīstībā 2019. gadā ir 0,64 % apmērā no IKP[[3]](#footnote-4), jeb vairāk nekā 3 reizes mazāk par ES vidējo līmeni.

Plānotie 3% no IKP pētniecībai un attīstībai ir izvēlēti kā kopīgs dalībvalstu mērķis, uz kuru tiekties, kas arī līdz šim ir palīdzējis pētniecībai pārdzīvot dažādas iepriekšējās krīzes. Šis mērķis ir kļuvis vēl nozīmīgs, lai paātrinātu drošumspēju, gatavību krīzēm un stiprinātu Eiropas konkurētspēju globālajā sāncensībā inovāciju jomā. Vienlaikus noteiktais mērķis 3% apmērā no IKP pētniecībai un attīstībai nozīmē nepieciešamību palielināt atvēlēto finansējumu par 110 miljardiem *euro* gadā (atbilstoši *Eurostat* datiem par ES dalībvalstu ieguldījumiem pētniecībā).

1,25% no IKP publiskā sektora ieguldījumu ietver gan tiešo pētniecības un attīstības finansējumu, gan dažādus netiešos ieguldījumus (piemēram, nodokļu atlaides u.tml.). Šo ieguldījumu mērķis ir nodrošināt pilnvērtīgus publiskā sektora pētniecības ieguldījumus un radīt priekšnoteikumus tālākiem uzņēmējdarbības sektora ieguldījumiem pētniecībā un attīstībā.

ERA paredzētais 50% ieguldījumu pieaugums dalībvalstīs, kuras šobrīd ir zem ES vidējā pētniecības un attīstības ieguldījumu līmeņa, ir ambiciozs mērķis, kas ļautu šajās dalībvalstīs mobilizēt dažādus nacionālos un ES ieguldījumu avotus, kas, kopā ar veiktajām reformām, ļautu nodrošināt pētniecības ieguldījumu efektivitātes un kvalitātes palielinājumu. Šim mērķim Komisija redz dažādus veidus, kā to veicināt, tajā skaitā caur ES pētniecības un inovācijas investīciju programmas 2021.–2027. gadam “Apvārsnis Eiropa” (turpmāk – programma “Apvārsnis Eiropa”*)* politikas atbalsta vienību, Eiropas Semestri un tehnisko atbalstu.

**Diskusijas jautājums:**

Vācijas prezidentūra šajā neformālajā sanāksmē (videokonferencē) aicina ministrus izteikties par Komisijas piedāvātajiem pētniecības un attīstības ieguldījumu mērķiem.

**Latvijas pozīcija**

**Latvija atbalsta ERA piedāvātos ieguldījumu mērķus gan attiecībā par 3% kopējo mērķi un 1,25% publiskā sektora pētniecības un attīstības ieguldījumiem no IKP.** Latvijas pozīcija saskan ar Komisijas redzējumu, ka tikai pie pilnvērtīgiem ES ieguldījumiem pētniecībā un attīstībā tiks nodrošināti nepieciešamie apstākļi ES globālajai konkurētspējai.

Latvijas ieskatā ERA piedāvājums par 50% palielināt pētniecības un attīstības ieguldījumu pieaugumu dalībvalstīs, kuras šobrīd ir zem ES vidējā pētniecības un attīstības ieguldījumu līmeņa ir atbalstāms un tas arī sakrīt ar virzību, kura ir paredzēta apstiprinātajā Nacionālajā attīstības plānā 2021. – 2027. gadam (turpmāk – NAP 2027). Latvijas interesēs būtu atbalstīt vēl lielāku ieguldījumu palielinājumu, ņemot vērā lielo atšķirību starp ES valstīm pētniecības un attīstības ieguldījumos un pamatojoties uz to, ka Latvija NAP 2027 ir paredzējusi vēl straujāku ieguldījumu palielinājumu. Latvijas intereses saskan arī ar to, ka šim pieaugumam ir jābūt šajās dalībvalstīs gan publiskajā, gan uzņēmējdarbības sektorā.

Latvija atbalsta priekšlikumu 5% no nacionālā pētniecības finansējuma novirzīt Latvijas partneru finansēšanai Eiropas partnerībās un citās kopīgās programmās. Tas ir pietiekami ambiciozs mērķis, taču Latvijas gadījumā tas ir reāls un sasniedzams pie tiem pētniecības ieguldījumiem, kuri ir paredzēti NAP 2027.

Latvijas ieskatā jaunā ERA rada arī jaunus izaicinājumus zinātnieku mobilitātes veicināšanai. Eiropas kopīgajās interesēs ir pasākumi, kuri pievērstos pētnieku kustības sabalansēšanai, kas palielinātu ieguvumus visām ES dalībvalstīm. Primāri šādi pasākumi būtu jāfinansē no programmas “Apvārsnis Eiropa”, jo tā ir lielākā un atpazīstamākā pētniecības programma Eiropā, un ir būtiski, lai tā palīdzētu nodrošināt centienus, lai atlīdzība būtu konkurētspējīga zinātnieku piesaistei visā ES.

Latvija atbalsta sinerģijas mehānismu stiprināšanu starp ES programmām kā ERA stiprināšanas instrumentu. Tam jābalstās salīdzināmos nosacījumos un ekvivalentā valsts atbalsta regulējumā dažādās programmās, līdzko tās tiek pielietotas pētniecībā un inovācijās. Latvijas ieskatā tas būtiski var uzlabot ieguldījumu intensitāti pētniecībā un attīstībā.

Īpaši svarīgas ir investīcijas pētniecības infrastruktūrās, īpaši ESFRI (Eiropas pētniecības infrastruktūras stratēģiskā foruma) infrastruktūrās. Tās mēs redzam kā priekšnoteikumu līdzekļu piesaistei no ES programmām un pievilcīgas vides radīšanai ienākošajiem zinātniekiem.

**Citi neformālās sanāksmes jautājumi**

Ministri un delegāciju vadītāji pieņems zināšanai jautājumus, kuros neformālās sanāksmes (videokonferences) ietvaros:

1. Prezidentūra sniegs informāciju par aktualitātēm pētniecības un inovāciju dosjē virzībā ES daudzgadu budžeta ietvaros (ar uzsvaru uz programmu “Apvārsnis Eiropa” un Eiropas Tehnoloģiju institūta programmu).

2. Prezidentūra un Komisija sniegs informāciju par progresu atvērtās zinātnes jautājumos: Eiropas Atvērtais zinātnes mākonis un Eiropas Atvērtās zinātnes politikas platforma.

3. Komisija sniegs informāciju par programmas “Apvārsnis Eiropa” Eiropas institucionālajām partnerībām.

4. Komisija informēs par jaunāko kopīgo zinātnisko viedokli par uzlabojumiem pandēmiju gatavībā un menedžmentā.

5. Prezidentūra sniegs informāciju par darba programmu nākamajai prezidentūrai.

**Latvijas pozīcija**

Latvija pieņem Komisijas un prezidentūras sniegto informāciju zināšanai.

**Latvijas delegācija:**

Delegācijas vadītājs: **Dmitrijs Stepanovs**, Izglītības un zinātnes ministrijas valsts sekretāra vietnieks – Augstākās izglītības, zinātnes un inovāciju departamenta direktors

Delegācijas dalībnieki: **Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi)

Izglītības un zinātnes ministre Ilga Šuplinska

Vīza:

Valsts sekretāra pienākumu izpildītājs Jānis Volberts

Paiders 67047936

[janis.paiders@izm.gov.lv](mailto:janis.paiders@izm.gov.lv)

Berķis, 67047865

[uldis.berkis@izm.gov.lv](mailto:uldis.berkis@izm.gov.lv)

1. A new ERA for Research and Innovation, COM(2020)628 (30.09.2020.) [↑](#footnote-ref-2)
2. https://ec.europa.eu/eurostat/databrowser/view/rd\_e\_gerdtot/default/table?lang=en [↑](#footnote-ref-3)
3. https://data.csb.gov.lv/pxweb/lv/zin/zin\_\_zin/ZIG030.px [↑](#footnote-ref-4)